৩-৩! ধুন্ধুমার ম্যাচ উপহার দিল বার্সেলোনা ও ইন্টার মিলান

ওয়েব ডেস্ক: এরকম ফুটবল ম্যাচ দেখার জন্যই গভীর রাত পর্যন্ত জেগে থাকা যায়। বুধবার রাতে উয়েফা চ্যাম্পিয়ন্স লিগ (UEFA Champions League) সেমিফাইনালে বার্সেলোনার (FC Barcelona) মুখোমুখি হয়েছিল ইন্টার মিলান (Inter Milan)। প্রথম লেগের এই ন্যাচ শেষ হল ৩-৩ ফলে। হান্সি ফ্লিকের দুর্ধর্ষ বার্সার বিরুদ্ধে ইন্টার লড়াই দেবে এরকম প্রত্যাশা ছিল। কিন্তু সিমোনে ইনজাঘির দল যে একেবারে সমণে সমানে লড়বে তা ভাবা যায়নি।

বার্সার ঘরের মাঠে ৩০ সেকেন্ডের মধ্যে এগিয়ে যায় ইতালির ক্লাব। ডেঞ্জেল ডামফ্রিসের (Denzel Dumfries) ক্রসে অনবদ্য ফ্লিকে গোল করেন মার্কাস থুরাম। ২১ মিনিটে ২-০ করে দেন ডামফ্রিস নিজেই। বার্সা সমর্থকরা বিস্ময়ে হতবাক। এই সময়ে জ্বলে উঠলেন ‘বিস্ময় বালক’ লামিনে ইয়ামাল (Lamine Yamal)। কেন তাঁকে লিওনেল মেসির সঙ্গে তুলনা করা হচ্ছে। ড্রিবল করতে করতে বক্সের মধ্যে ঢোকেন ইয়ামাল। ভিড়ের মধ্যেও তাঁর বাঁ পায়ের ইনস্টেপে বাঁক খাওয়ানো শট বারে লেগে গোলে ঢুকে যায়।

আরও পড়ুন: হল না ত্রিমুকুট, সুপার কাপ থেকে মোহনবাগানের বিদায়

এটা ছিল একক দক্ষতার ঝলক। যে গোলে ২-২ হল, সেটা বার্সেলোনার দলগত ফুটবলের ফসল। বক্সের বাইরে থেকে পেদ্রির ভাসানো বলকে হেড করে ছোট বক্সের মধ্যে রাখেন রাফিনহা, তাতে ছোট্ট টোকায় সমতা আনেন ফেরান তোরেস। এবার গলার আওয়াজ ফিরে পান বার্সা সমর্থকরা। কিন্তু দ্বিতীয়ার্ধে ফের ইন্টারকে এগিয়ে দেন সেই ডামফ্রিস। ম্যাচের তখন ৬৩ মিনিট।

দু’ মিনিট পর বক্সের বাইরে থেকে রাফিনহার শট ক্রসবারে লেগে ইন্টার গোলরক্ষক ইয়ান সমারের পিঠে লেগে গোলে ঢুকে যায়। খেলা শেষমেশ ৩-৩ অবস্থাতেই শেষ। পরের লেগে ইন্টারের মাঠে খেলতে হবে বার্সাকে। কঠিন কাজ, তবে যদি কোনও দল ইন্টারের রক্ষণ ভেদ করতে পারে, সেটা এই বার্সেলোনাই। পরের লেগে তাই ধুন্ধুমার হতে চলেছে।